作者：李曾伯
词牌/韵律：沁园春

paragraphs: 轩冕傥来，功名杯水，行藏依楼。
把方略评梅，工夫课柳，精神伴鹤，谈笑盟鸥。
草檄寻樵，移文问钓，任江上东南风未休。
君知否，问如今绿野，胜似青油。
从伊万户封留。
算得似团栾歌笑不。
怕魏阙兴思，高车驷马，江湖难著，缓带轻裘。
雪意何如，新醪熟未，乐事良辰聊献酬。
从今去，更八千椿算，才一春秋。